Drie dood, twee beseer in Bloem-skieteryArgieffoto Drie mans is Saterdagaand dood en twee beseer tydens ŉ skietvoorval in Bloemfontein in die Vrystaat. “ŉ Groep vriende het omstreeks 20:30 by ŉ winkel in Rocklands in Bloemfontein gesit en kuier toe twee onbekende mans uit ŉ taxi gespring en lukraak op hulle begin skiet het,” het konst. Peter Kareli, woordvoerder van die polisie, Sondag gesê. Die polisie van Kagisanong is ontbied en hulle het na die toneel gehaas. “Vyf van die mans het ernstige beserings opgedoen. Hulle is in die kop en bolyf geskiet,” het hy bygevoeg. Drie mans, tussen 30 en 35 jaar oud, is op die toneel dood. Twee ander is in ŉ ernstige toestand na die Pelonomi-hospitaal gehaas. “Een van die persone wat dood is, het ŉ 9mm-pistool in sy hand gehad met ses lewendige rondtes,” het Kareli verduidelik. “Die motief vir die skietery is nog nie bekend nie. Niemand is nog in hegtenis geneem in verband met die voorval nie.” Hy doen ŉ beroep op enigiemand met verdere inligting om sers. Matli Machalotsa van die Kagisanong-speurdiens te skakel by 071 629 5819.